1Doá Nabi Musa, hamba Po teu Allah. Ya TUHAN, Droeneueh kheueh teumpat kamoe meulindong tron meutron. 2Sigohlom gunong-gunong Droeneueh cebta, dan sigohlom bumoe ngon donya nyoe Droeneueh peugöt, Droeneueh kheueh Allah nyang keukai, nyang hana awai dan hana akhé. 3Droeneueh kheueh nyang yue manusia mangat geuriwang ubak sai geuh, jeuet keu abée lagée awai nyang ka. 4Nibak Droeneueh siribée thon nyan lagée siuroe, uroe baroe nyang ka liwat; lagée saboh gileran jaga bak watée malam. 5Droeneueh peuhanyöt kamoe; kamoe nyoe lagée meulumpo, lagée naleueng nyang teungoh timoh; 6óh watée beungoh jihnyan timoh dan meukeumang, teuma laju layée óh watée seupôt uroe. 7Kamoe teukeujot deungon beungéh Droeneueh nyan, dan habéh binasa lé meureuka Droeneueh. 8Droeneueh keubah salah kamoe dikeue Droeneueh, desya kamoe nyang musöm ka leumah lé Droeneueh. 9Udeb kamoe paneuk sabab Droneueh beungéh, thon-thon kamoe meulalu lagée nafáh nyang teupröh. 10Masa udeb kamoe na kheueh tujoh ploh thon, dan meunyoe kamoe teuga, na lapan ploh thon. Teuma na kheueh apoh apah dan deurita yang kamoe teumé; óh ka lheueh udeb nyang paneuk, kamoe pih leunyab. 11Soe kheueh nyang hase jiteupeue keuhai meureuka Droeneueh nyan nyang meunan dahsyat, atawa sadar that keu akibat beungéh Droeneueh nyan? 12Peusadar kheueh kamoe keuhai paneuk jih dalam udeb nyoe mangat kamoe jeuet keu ureuëng nyang meubudo basa. 13Ya TUHAN, sampoe án pajan Droeneueh neubeungéh keu kamoe? Neugisa kheueh dan neugaséh kheueh ubak hamba-hamba Droeneueh nyoe. 14Neupeulimpah kheueh geunaséh Droeneueh ateueh kamoe tieb-tieb beungoh, ya TUHAN, jeuet kamoe geumbira dan sabe kamoe meuca-e ngon meulagu simantong kamoe udeb. 15Neubri kheueh keu kamoe keubahgiaan nyang seuimbang deungon peundeuritaan nyang kamoe tanggong nibak thon-thon nyang seungsara. 16Neutunyok kheueh karya Droeneueh keu kamoe namiet-namiet Droeneueh, dan kuasa Droeneueh nyang seumarak ubak keuturonan kamoe. 17Ya TUHAN Allah kamoe, neubri kheueh beureukat keu kamoe, jeuet peue mantong buet nyang kamoe peubuet meuhase.
Copyright